Missionen er klar ved det igangværende gravearbejde i Rold Skov. Fortiden skal genfindes - i hvert fald for naturen. - Man kan ikke komme helt tilbage til, hvad der var en gang, men man kan prøve at efterligne det, lyder det. Jens Peter Neergaard Rasmussen er skov- og landskabsingeniør hos Mariagerfjord Kommune. Sammen med Den Danske Naturfond vil kommunen forsøge at finde tilbage til den natur, som var for 100 år siden. Her var der frie kildevæld, hvor grundvandet udsprang af. Og i kombination med områdets næringsfattige jord, var det optimale forhold for både sjældne dyre- og plantearter. I øjeblikket skal dræn og grøfter fjernes med gravemaskiner for at give plads til vandet under jorden. - Man har skrabet noget overjord af som et forsøg for at kickstarte indvandringen af de her sjældne planter, siger Jens Peter Neergaard Rasmussen. Forskel om et år Siden 1950'erne har området været brugt til landbrug. Men i løbet af indeværende uge er arbejdet med gravemaskiner færdigt. Og så skal naturen passe sig selv. Er det overhovedet nødvendigt at genskabe det, som det var for 100 år siden? - Ja, vi står i dag med en rigtig presset natur. Det, tror jeg, er gået op for de fleste, og oven i det, har vi hele klimaproblematikken, og det her er faktisk med til at løse begge dele, siger Jens Peter Neergaard Rasmussen. Skov- og landskabsingeniøreren håber på, at man allerede om et år kan finde flere arter end i dag. - Så bliver det selvfølgelig spændende, om der allerede næste år står et væld af blomster hernede, eller om der skal gå to år eller tre år. Jeg tror allerede næste år, vil vi kunne se en forskel, siger Peter Neergaard Rasmussen.

Referat:
Der arbejdes lige nu ved Villestrup Å i Rold Skov for at genskabe naturen, som den så ud for mange år siden.